b'\n_START_ARTICLE_\nUbuntu Mate\n_START_SECTION_\nSusik\xc5\xabrimo istorija\n_START_PARAGRAPH_\nIlg\xc4\x85 laik\xc4\x85 \xc5\xbeymi dalis Linux distribucij\xc5\xb3 naudojo Gnome 2 darbastalio aplink\xc4\x85, prie kurios dauguma vartotoj\xc5\xb3 buvo \xc4\xafprat\xc4\x99. Ta\xc4\x8diau ma\xc5\xbedaug apie 2011 metus tiek Ubuntu, tiek ir Gnome vystymo grup\xc4\x97s nusprend\xc4\x97 \xc5\xa1ios aplinkos atsisakyti, pakeisdami j\xc4\x85 naujai vystomais ir gerokai skirtingais variantais. Ubuntu prad\xc4\x97jo naudoti Unity. Gnome grup\xc4\x97 prad\xc4\x97jo vystyti Gnome 3, kuris tapo daugelio kit\xc5\xb3 distribucij\xc5\xb3 standartine aplinka. Kur\xc4\xaf laik\xc4\x85 dar buvo galima panor\xc4\x97jus persijungti atgal \xc4\xaf Gnome 2, v\xc4\x97liau \xc5\xa1ios galimyb\xc4\x97s buvo pa\xc5\xa1alintos._NEWLINE_Nors daliai vartotoj\xc5\xb3 naujieji variantai patiko, visgi \xc5\xa1ie pertvarkymai suk\xc4\x97l\xc4\x97 nema\xc5\xbe\xc4\x85 dalies Linux vartotoj\xc5\xb3 bendruomen\xc4\x97s nepasitenkinim\xc4\x85. Be tiesiog skirtingos s\xc4\x85sajos, kuri\xc4\x85 reik\xc4\x97jo ai\xc5\xa1kintis, prisid\xc4\x97jo dar ir tai, kad Gnome 3 ir Unity autoriai s\xc4\x85moningai ribojo vartotojui prieinamas darbastalio konfig\xc5\xabravimo galimybes, b\xc5\xabdami \xc4\xafsitikin\xc4\x99, jog patys gali nuspr\xc4\x99sti geriau. Dalis t\xc5\xb3 apribojim\xc5\xb3 yra apeinami tiesiogiai redaguojant konfig\xc5\xabracijos tekstinius failus, ir dalis panaikint\xc5\xb3 galimybi\xc5\xb3 po protest\xc5\xb3 buvo gr\xc4\x85\xc5\xbeinta atgal. Sud\xc4\x97tingi grafiniai efektai reikalavo daug resurs\xc5\xb3. Linus Torvalds, Linux branduolio autorius, kategori\xc5\xa1kai atsisak\xc4\x97 naudoti Gnome 3 ta\xc4\x8diau v\xc4\x97liau persigalvojo, teigdamas, jog \xe2\x80\x9esu tinkamais pl\xc4\x97tiniais ir konfig\xc5\xabravimu\xe2\x80\x9c ta aplinka paken\xc4\x8diama._NEWLINE_Kaip atsakas \xc4\xaf vis\xc4\x85 \xc5\xa1\xc4\xaf nepasitenkinim\xc4\x85 atsirado MATE projektas, savo tikslu paskelb\xc4\x99s toliau vystyti bei pri\xc5\xbei\xc5\xabr\xc4\x97ti Gnome 2 darbastalio aplink\xc4\x85. Nors MATE i\xc5\xa1 esm\xc4\x97s galima sukonfig\xc5\xabruoti ir Fedora, Ubuntu bei kitoms distribucijoms, Ubuntu MATE yra MATE \xe2\x80\x9egimtoji\xe2\x80\x9c distribucija, kuri\xc4\x85 galima naudoti be baim\xc4\x97s, jog po eilinio atnaujinimo \xc4\xafprastinio darbastalio paleisti nebepavyks.\n_START_SECTION_\nAutoriai ir platintojai\n_START_PARAGRAPH_\nUbuntu MATE projekt\xc4\x85 inicijavo Martin Wimpress ir Alan Pope, pirmajai versijai panaudodami Ubuntu 14.10, ir netrukus i\xc5\xa1leisdami ilgai palaikom\xc4\x85 14.04 LTS variant\xc4\x85. 2015 m. vasario m\xc4\x97n. Ubuntu MATE \xc4\xafgavo oficial\xc5\xb3 Ubuntu varianto status\xc4\x85. Tai rei\xc5\xa1kia jog MATE k\xc5\xabr\xc4\x97jai gal\xc4\x97s naudotis didele dalimi Ubuntu vystymui skirtos infrastrukt\xc5\xabros (serveri\xc5\xb3 ir pan)._NEWLINE_2015 m. Ubuntu MATE grup\xc4\x97 sudar\xc4\x97 sutartis su Anglijos kompiuteri\xc5\xb3 firmomis Entroware ir LibreTrend, planuodami pardavin\xc4\x97ti kompiuterius su \xc4\xafdiegta ir palaikoma Ubuntu Mate versija.\n_START_SECTION_\nVystymas ir ypatumai\n_START_PARAGRAPH_\nUbuntu MATE kiek \xc4\xafmanoma si\xc5\xablo Ubuntu standartin\xc4\x97mis laikomas programas, jei tik jos vis dar suderinamos. Taip pat leid\xc5\xbeiami variantai Raspberry Pi. Nors i\xc5\xa1ori\xc5\xa1kai MATE atrodo kaip Gnome 2 aplinka, s\xc4\x85sajos element\xc5\xb3 kodas jau remiasi beveik vien GTK3 sistemine biblioteka.'